พิพิธภัณฑสถานแห่งชาติ รามคำแหง

**พิพิธภัณฑสถานแห่งชาติ รามคำแหง** เป็นพิพิธภัณฑ์ที่ตั้งอยู่ภายในอุทยานประวัติศาสตร์สุโขทัย บนถนนจรดวิถีถ่อง ตำบลเมืองเก่า อำเภอเมืองสุโขทัย จังหวัดสุโขทัย 

## ประวัติ
กองโบราณคดี กรมศิลปากร ได้ดำเนินการสำรวจและบูรณะโบราณสถานในเมืองโบราณสุโขทัยตั้งแต่ พ.ศ. 2496 และพบโบราณวัตถุจำนวนมาก รัฐบาลจึงพิจารณาเห็นว่าควรจัดตั้งพิพิธภัณฑสถานแห่งชาติขึ้นในบริเวณเมืองโบราณสุโขทัยเพื่อการเก็บรักษาโบราณวัตถุและการเผยแพร่ต่อประชาชนทั่วไป ต่อมาในช่วง พ.ศ. 2503-2506 กรมศิลปากรดำเนินการจัดสร้างพิพิธภัณฑสถานแห่งชาติขึ้นบริเวณเมืองโบราณสุโขทัยด้านตะวันออก อาคารของพิพิธภัณฑ์สร้างขึ้นโดยใช้งบประมาณของรัฐบาลสมทบกับเงินบริจาคของประชาชน ออกแบบอาคารโดยจันทร์ลัดดา บุญยมานพ สถาปนิกโทแห่งกองสถาปัตยกรรม กรมศิลปากร พิพิธภัณฑ์ได้รับการตั้งชื่ออย่างเป็นทางการว่า "พิพิธภัณฑสถานแห่งชาติ รามคำแหง" ตามพระนามของพ่อขุนรามคำแหงมหาราช พระมหากษัตริย์ผู้ทรงปกครองอาณาจักรสุโขทัยระหว่าง พ.ศ. 1822-1841 

โบราณวัตถุที่จัดแสดงในพิพิธภัณฑ์ส่วนหนึ่งได้มาจากการขุดแต่งบูรณะโบราณสถานในเมืองโบราณสุโขทัยและเมืองโบราณใกล้เคียง อีกส่วนหนึ่งเป็นโบราณวัตถุและศิลปวัตถุที่พระราชประสิทธิคุณ (ทิม ยสทินฺโน) อดีตเจ้าอาวาสวัดราชธานีและเจ้าคณะจังหวัดสุโขทัย เมื่อครั้งดำรงสมณศักดิ์เป็นพระโบราณวัตถาจารย์ ได้อนุญาตให้เคลื่อนย้ายจากพิพิธภัณฑ์ในวัดราชธานีมาเก็บรักษาและจัดแสดงในพิพิธภัณฑสถานแห่งชาติ รามคำแหง หม่อมเจ้าสุภัทรดิศ ดิศกุล ภัณฑารักษ์เอกแห่งกองโบราณคดี และทิพา สังขะวัฒนะ นายช่างศิลปโทแห่งกองสถาปัตยกรรม กรมศิลปากร รับผิดชอบการจัดแสดงโบราณวัตถุตามหลักวิชาการ 

พระบาทสมเด็จพระมหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราขดำเนินเป็นองค์ประธานในพิธีเปิดพิพิธภัณฑสถานแห่งชาติ รามคำแหงเมื่อวันที่ 25 มกราคม พ.ศ. 2507 
  
เมื่อ พ.ศ. 2526 รัฐบาลดำเนินการก่อสร้างอาคารอนุสรณ์ลายสือไทเพื่อเฉลิมฉลองในเนื่องในวาระครบรอบ  700 ปีลายสือไท พระบาทสมเด็จพระวชิรเกล้าเจ้าอยู่หัวเมื่อครั้งดำรงพระราชอิสริยยศเป็นสมเด็จพระบรมโอรสาธิราชฯ สยามมกุฎราชกุมาร เสด็จพระราขดำเนินเป็นองค์ประธานในพิธีเปิดอาคารเมื่อวันที่ 17 พฤศจิกายน พ.ศ. 2526

## ส่วนจัดแสดง

พิพิธภัณฑสถานแห่งชาติ รามคำแหงแบ่งส่วนจัดแสดงดังนี้:

* อาคารพิพิธภัณฑสถานแห่งชาติ รามคำแหง: เป็นอาคารทรงไทยประยุกต์ 2 ชั้น การจัดแสดงภายในอาคารแบ่งตามหัวเรื่องต่อไปนี้
# โบราณวัตถุชิ้นเยี่ยมของพิพิธภัณฑ์
# สังเขปประวัติการณ์การสร้างสรรค์สุโขทัย
# จุดเริ่มแห่งวัฒนธรรมสัมพันธ์ในภูมิภาค กลองมโหระทึก ในจีนใต้และเอเชียตะวันออกเฉียงใต้
# ฮินดูปฏิมาแห่งนครรัฐโบราณ
# พระพุทธปฏิมาแห่งนครรัฐโบราณทวารวดี
# จากชุมชนชาวป่ามาสู่การตั้งถิ่นฐานบ้านเมือง
# ประติมากรรมปูนปั้น
# ฮินดูปฏิมาในสุโขทัย
# พระพุทธปฏิมาในสุโขทัย
# ลายสือไท และวิวัฒนาการของตัวอักษรที่ปรากฏในประเทศไทย
# อุโมงค์นิมิตวัดศรีชุม
# เครื่องสังคโลก
# พระธาตุที่พบจากการขุดแต่งโบราณสถานภายในพิพิธภัณฑสถานแห่งชาติ รามคำแหง
# พุทธศิลป์ในประเทศไทย
# พระพิมพ์สุโขทัย

* อาคารอนุสรณ์ลายสือไท: จัดแสดงนิทรรศการภาพ "สุโขไท – สุโขทัย อดีตและปัจจุบัน" นำเสนอภาพรวมของจังหวัดสุโขทัยในปัจจุบัน

* อาคารปูนปั้นประติมาคาร: จัดแสดงประติมากรรมปูนปั้นที่ใช้ประดับปราสาท เจดีย์ วิหาร และอาคารต่าง ๆ 

* การจัดแสดงกลางแจ้ง: จัดแสดงโบราณวัตถุขนาดใหญ่ โบราณสถานที่เหลือเพียงส่วนฐานที่ได้รับการขุดแต่งและบูรณะเมื่อ พ.ศ. 2544 การจำลองเตาเผาเครื่องสังคโลก 

## ดูเพิ่ม
* อุทยานประวัติศาสตร์สุโขทัย
* วัดราชธานี

## อ้างอิง

## แหล่งข้อมูลอื่น

* 
* 
* พิพิธภัณฑสถานแห่งชาติ รามคำแหง ที่เว็บไซต์พิพิธภัณฑ์เสมือนจริง กรมศิลปากร
* พิพิธภัณฑสถานแห่งชาติ รามคำแหง ที่เว็บไซต์มิวเซียมไทยแลนด์
* พิพิธภัณฑสถานแห่งชาติรามคำแหง ที่เว็บไซต์ฐานข้อมูลพิพิธภัณฑ์ในประเทศไทย ศูนย์มานุษยวิทยาสิรินธร 
* พิพิธภัณฑสถานแห่งชาติรามคำแหง ที่เว็บไซต์การท่องเที่ยวแห่งประเทศไทย 

รามคำแหง
รามคำแหง, พิพิธภัณฑสถานแห่งชาติ

รามคำแหง, พิพิธภัณฑสถานแห่งชาติ
หมวดหมู่:สิ่งก่อสร้างในอำเภอเมืองสุโขทัย
หมวดหมู่:ก่อตั้งในประเทศไทยในปี พ.ศ. 2507
หมวดหมู่:อุทยานประวัติศาสตร์สุโขทัย